Document ID: 32005D0618

KOMISIJAS LĒMUMS
(2005. gada 18. augusts),
ar ko groza Eiropas Parlamenta un Padomes Direktīvu Nr. 2002/95/EK par dažu bīstamu vielu izmantošanas ierobežošanu elektriskās un elektroniskās iekārtās
(izziņots ar dokumentu numuru K(2005) 3143)
(2005/618/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 27. janvāra Direktīvu 2002/95/EK par dažu bīstamu vielu izmantošanas ierobežošanu elektriskās un elektroniskās iekārtās (1), un jo īpaši tās 5. panta 1. punkta a) apakšpunktu,
tā kā:
(1)
Ir skaidrs, ka dažos gadījumos nav iespējams pilnībā izvairīties no smago metālu un bromētu liesmas slapētāju izmantošanas, tādēļ materiālos jāpieļauj noteiktas svina, dzīvsudraba, kadmija, sešvērtīgā hroma, polibrombifenila (PBB) vai polibromēta difenilētera (PBDE) koncentrācijas vērtības.
(2)
Ieteiktās maksimālās koncentrācijas vērtības ir saskaņā ar Kopienas tiesību aktiem ķīmisko vielu jomā un tiek uzskatītas par visatbilstošākajām, lai nodrošinātu augstu aizsardzības līmeni.
(3)
Saskaņā ar 5. panta 2. punktu Komisija konsultējās ar elektrisko un elektronisko iekārtu ražotājiem, otrreizējās pārstrādes veicējiem, apstrādes uzņēmumiem, vides organizācijām, kā arī ar darba ņēmēju un patērētāju asociācijām un nosūtīja komentārus komitejai, kas izveidota saskaņā ar Padomes 1975. gada 15. jūlija Direktīvas 75/442/EEK par atkritumiem (2) 18. pantu.
(4)
Komisija 2004. gada 10. jūnijā iesniedza šajā lēmumā paredzētos pasākumus balsošanai komitejā, kas izveidota saskaņā ar Direktīvas 75/442/EEK par atkritumiem 18. pantu. Par labu šiem pasākumiem nebija kvalificēta balsu vairākuma. Tādēļ saskaņā ar Direktīvas 75/442/EEK 18. pantā noteikto procedūru 2004. gada 23. septembrī Padomei tika iesniegts Padomes lēmuma priekšlikums. Tā kā pēc Direktīvas 2002/95/EK 7. panta 2. punktā noteiktā termiņa beigām Padome nav pieņēmusi ierosinātos pasākumus un nav arī izteikusi iebildumus attiecībā uz tiem, saskaņā ar 5. panta 6. punktu Padomes 1999. gada 28. jūnija Lēmumā 1999/468/EK, ar ko nosaka Komisijai piešķirto ieviešanas pilnvaru īstenošanas kārtību (3), šie pasākumi jānosaka Komisijai,
IR PIEŅĒMUSI ŠO LĒMUMU.
1. pants
Direktīvas 2002/95/EK pielikumā iekļauj šādu piezīmi:
“Saskaņā ar 5. panta 1. punkta a) apakšpunktu tiek noteikta svina, dzīvsudraba, sešvērtīgā hroma, polibrombifenila (PBB) un polibromēta difenilētera (PBDE) maksimālā koncentrācijas vērtība 0,1 % apmērā no viendabīgu materiālu svara un kadmija maksimālā koncentrācijas vērtība 0,01 % apmērā no viendabīgu materiālu svara.”.
2. pants
Šo lēmumu piemēro no 2006. gada 1. jūlija.
3. pants
Šis lēmums ir adresēts dalībvalstīm.
Briselē, 2005. gada 18. augustā

Labels: 3
1
20